Gerentsér László
Gerentsér László (Szeged, 1873. január 26. – Budapest, 1942. január 12.) magyar vívómester, atléta, testnevelő pedagógus és sportszakíró. A Testnevelési Hivatal munkatársaként és fővárosi testnevelési igazgatójaként az iskolai testnevelést megreformálta, és új alapokra helyezte az oktatását. A Budapesti Tudományegyetemen szerzett államtudományi doktori oklevelet 1904-ben. Fiatal atlétaként a kontinens legjobb rövidtávfutói közé számított. A magyar olimpiai atlétaválogatott edzőjeként (tulajdonképpen vezetőedzőként) részt vett az 1908. és az 1912. évi nyári olimpiai játékokon.

Korának egyik legnevesebb vívómestere és szakírója. Az első magyar nyelvű atlétikai szakkönyv szerzője (1911), a párbajtőrvívás egyik magyarországi úttörője és az első magyar párbajtőrtankönyv írója (1930), valamint a magyar kardvívás egyik megreformálója. Borsody László, Italo Santelli mellett a modern magyar kardvívás egyik megteremtője. Gerentsér univerzális vívómesternek számított, hiszen magas szakmai színvonalon oktatta az olimpiai vívás mindhárom fegyvernemét (kard, tőr, párbajtőr). Egyik legismertebb műve A modern kardvívás, amit tanítványai – dr. Bay Béla és dr. Rajczy Imre – két évvel a vívómester halála után,  1944-ben rendeztek sajtó alá. Számos vívással kapcsolatos cikket is írt.

Az Országos Testnevelési Tanács (OTT) előadójaként, majd később fővárosi testnevelési igazgatójaként (1913–1924) jelentős szerepe volt a magyarországi testnevelő tanárképzés átalakításában. A Testnevelési Főiskola létrehozásának egyik szellemi atyja. Az ő érdeme az általános tudású testnevelő tanárképzés megindítása.

Jelentős a vívómesterség szabályozásával, oktatásával kapcsolatos tevékenysége. Sokat tett a női tőrvívás elterjedéséért is. A Magyar Vívómesterek Országos Egyesületének alelnöke (ügyvezetője) volt, illetve a Vívómester Vizsgáztató Bizottság előadójaként oktatta a vívómesterjelölteket. Több évtizeden keresztül volt a Budapesti Tudományegyetem vívómestere.

Életútja

Származása és tanulmányai 
Gerentsér László Géza János 1873. január 26-án született Szegeden, Gerentsér László városi tisztviselő és Gömöri Anna gyermekeként. Édesapja szegedi főpénztárnokként vonult nyugalomba, édesanyja egy kecskeméti községi tanító lánya volt. Apai ágon a család már Mária Terézia uralkodása alatt Szegedre költözött.

A szegedi piaristák diákjaként 1889-ben kezdett vívni Izecseszkul Leó MÁV-tisztviselő vezetése alatt, később Ernesto de Biase (1861–?) olasz vívómestertől is vett tőr- és kardleckéket, ekkor ismerte meg az olasz iskola alapjait. A nápolyi születésű Biase Fiuméből került Budapestre, és 1893-ban ő rendezte az első nyilvános vívóakadémiát a Pesti Vigadó nagytermében, amelyen részt vettek az olasz vívás legjelesebb képviselői: Peccoraro, Sartori, Rossi. Fiatal joghallgatóként 1895 őszén a fővárosban folytatta tanulmányait, és belépett a Magyar Atlétikai Clubba (MAC)(1895–1905). A sportág alapjait Harry Perry angol edzőtől sajátította el 1895–1896 között, méghozzá olyan sikeresen, hogy a kontinens legjobb sprinterei közé számított. A MAC által szervezett, 1897. június 27-i nemzetközi atlétikai versenyen országos rekordot (52,2 mp) futott 1/4 angol mérföld (440 yard) távon, ezt az eredményt csak 1912-ben tudta megjavítani (51,8 mp) Déván István (MAC) a magyar atlétikai bajnokságon. Az 1897-es magyar atlétikai bajnokságon második lett 100 yardos futásban a MAC színeiben. 1897-ben Szegeden Angelo Torricelli olasz vívómester tanítványa lett, közben pedig nyáron atletizált.

1900-ban a Kolozsvári Magyar Királyi Ferenc József Tudományegyetem torna- és vívómestere, Vermes Lajos meghívására érkezett az erdélyi városba, hogy atlétikát és az új, az olasz iskolán alapuló vívórendszert tanítson; közben bonctan, élettan és egészségtan előadásokat hallgatott a kolozsvári egyetemen. 1902-ben közreműködött a Kolozsvári Egyetemi Atlétikai Club (KEAC) megalapításában, ahol számos neves vívó kezdte pályafutását: Pósta Sándor, Czenker Béla, az első világháborúban eltűnt fiatal vívómester, a tragikus körülmények között elhunyt Repeczky László. Gerentsér László 1903. szeptember 1-én szerezte meg vívómesteri oklevelét, melyet a kor szokása szerint diplomás mesterek írtak alá. Az ő oklevelét Fodor Károly műegyetemi, Vay Lajos tudományegyetemi, Berty László ludovikás vívómester, illetve Italo Santelli, a római központi katonai vívóiskolában (Scuola Magistrale Militare di Roma) végzett mester írta alá. Ebben az időszakban a kolozsvári Ferenc József Tudományegyetem lektora, közben tornatanár a római katolikus főgimnáziumban (1904–1907), ahol előtte Vermes Lajos volt a gimnázium tornatanára (1897–1904). A vallás- és közoktatásügyi miniszter 1904. november 4-én nevezte ki ideiglenes minőségben tornatanárrá a főgimnáziumban, 1905 májusában szerezte meg tornatanári oklevelét.

Gerentsér 1907-ig maradt Kolozsvárott, utána felkerült Budapestre. Klupathy Jenő egyetemi tanár, a BEAC tanárelnöke felismerte a fiatal vívómester képességeit és megnyerte őt az egyesület részére. A budapesti tudományegyetemi sportegyesület mestereként vívónemzedékeket oktatott, közreműködésével az egyesület felküzdötte magát a legjobb vívószakosztályok közé, annak ellenére, hogy korábban nem volt komolyabb vívógárda a BEAC-nál. Az atléták edzőjeként részt vett az 1908. évi nyári olimpiai játékokon. Három évvel később megírta az első magyar nyelvű atlétikai szakkönyvet, miközben fővárosi tornatanárként is dolgozott. Az 1912-es olimpiára történő felkészülés keretében kinevezték az atlétikai tréningek irányítójává, a stockholmi olimpiára is elkísérte az atléta-válogatottat.

Fővárosi testnevelési igazgató 

1908-ban Bárczy István polgármester kinevezte az akkor szerveződő budapesti Testnevelési Hivatal előadójának, 1910-ben a tanács megválasztotta testnevelési tanárnak, 1913-ban Gerentsér lett Budapest első testnevelési igazgatója. „Mint a főváros testnevelési igazgatója, keresztülvitte a községi iskolák testnevelési reformját: bevezette a svéd tornát, iskolai atlétikát, sportszerű játékokat, atlétikai osztályversenyeket, megindította a gyógytorna tanítását, a leányiskolákban a népies és nemzeti táncokat, a ritmikus testgyakorlatokat, a leányatlétikát, valamint még sok korszerű újítást valósított meg. Először rendezte az év végi iskolai sportünnepélyeket, tervei szerint készültek el az első gyermekjátszóterek a főváros egész területén, és fejlődött ki az iskolai játék intézménye.” Munkatársa, Holits Ödön szerint az atlétikai osztályversenyek bevezetésével Gerentsér megelőzte korát, hisz egy ilyen versenyen nem 1-2 kiváló atléta teljesítménye alapján dőlt el az elsőbbség, hanem az egész osztály átlagteljesítménye volt a mérvadó. Ez egy jelentős lépés volt a tömegsport irányába.

A Tanácsköztársaság kikiáltása után a Közoktatásügyi Népbiztosság kezdeményezésére megkezdődött a tornatanító-képzés már régen esedékes átalakítását – 1919 májusában indult egy új rendszerű, három hónapos testnevelőképző tanfolyam, amelynek vezetésével őt mint a testnevelési reformmozgalom egyik élharcosát bízták meg. Az új intézmény tantervében az alábbi tárgyak szerepeltek: svédtorna, testnevelési módszerek, vívás, atlétika, szabadtéri játékok férfiaknak, illetve nőknek, gyógytorna, ritmikus torna, orvosi ismeretek, mozgáselmélet. Gerentsér oktatta az atlétika valamennyi ágát és a vívást.

A proletárdiktatúra bukása után a Friedrich-kormány rendeletileg megszüntetett több korábbi sportintézményt, és pedagógusok százai ellen indult eljárás, amely során vizsgálták a kommün alatti tevékenységüket, köztük olyanok ellen is, akik ebben az időszakban kaptak tornatanítói oklevelet. Eljárás indult Gerentsér ellen is – „az 1907. évi XVII. tc. 22. §-ának 1. c. pontjába ütköző súlyos fegyelmi vétség miatt” – és elmozdították a tornatanító-képző intézet éléről. Erről az időszakról jegyzi meg Bay Béla: „Bár elismert egyéniség volt, ami nagy pedagógiai munkásságának tulajdonítható, mégiscsak, ki nem mondva, nem kívánt személy volt. Kitüntetést soha nem kapott, annak ellenére, hogy kiváló tanítványok egész sorával ajándékozta meg a magyar vívást.”

Szerepe a női vívás kibontakozásában 

Annak ellenére, hogy az 1920-as években már több kiváló, magyar vívómester oktatott hazánkban, a többség nem szívesen foglalkozott nőtanítványokkal, sőt olyan is akadt, aki egyáltalán nem vállalta nők oktatását. Csak Italo Santelli, Gerentsér László és a Fodor Károly-féle sportiskola oktatói foglalkoztak női vívókkal.

Tanítványa jól szerepelt, az 1924. évi nyári olimpiai játékok tőrvívás egyéni számában 6. helyezést ért el. Ezzel Tary Gizella lett az első magyar női pontszerző olimpikon. Az olimpia után, 1925. januárjától Tary a Gerentsér-teremben edzett, az új sikerek sem maradtak el: 1925 és 1929 között háromszor is megnyerte a Kassán megrendezett Szlovenszkói (felvidéki) női tőrbajnokságot. 1930-ban úgy döntött, hogy megvalósítja régi álmát és megszerzi a vívómesteri képesítést. A vizsgára szintén a Gerentsér-teremben készült fel, miközben segédvívómesterként oktatta a BEAC női vívóit. 1931. augusztusában sikeresen levizsgázott és megkapta a vívómesteri oklevelet, ezzel Tary Gizella lett Magyarország első, hivatalosan elismert női vívómestere.

Az 1930-as években Gerentsér több kiváló női tőrvívóval is foglalkozott, köztük Elek Margittal, Bogen Ernával. Bogen (Bogáthy) Albert (1882–1961) vezérőrnagy lánya, Erna öt éven keresztül – 1931 és 1936 vége között – vívott a BEAC színeiben, dr. Gerentsér László tanítványaként.

Vívóterme 

1924-ben Budapesten magánvívótermet és testnevelési intézetet nyitott a Lónyay utca végén, egy földszintes házban (7. szám), egy kicsi, hosszúkás helyiségben, amely rendelkezett ugyan öltözővel meg tisztálkodási lehetőséggel, „csak éppen fűtése nem volt”. A BEAC vívómestereként köteles volt húsz egyetemistát oktatni, ha nem is személyesen, de a segédmesterei – Nagy Árpád, Repeczky László – segítségével. 1927-ben megközelítőleg nyolcvan növendék látogatta ezt a vívótermet. A harmincas évek elejétől már a Semmelweis utcában volt a BEAC vívószakosztálya, ma az OSC vívóterme található ott. 1945 tavaszán, Gombos Sándor kezdeményezésére ebben a teremben kezdték el az edzést a második világháborút túlélt vívók: „Birtokba vettük a dr. Gerentsér halálával megürült vívótermet és odavittünk minden felszerelést, amit sikerült a romokból kiásni… Ablak, világítás, víz, zuhanyozó persze nincs, de azért hetenként egyszer, vasárnap reggeltől délig” ott tartották az edzéseket.

Egyesületi tevékenysége 

Egyetemi vívómesterként aktívan részt vett a magyar vívómester-egyesületek munkájában. A szakképesítés megszerzése (1903) után belépett az 1896-ban alapított Magyar Vívómesterek Egyesületébe (MVE). 1904. október 30-án kérte felvételét, az egyesület választmányának november 19-én hozott döntésével lett az MVE rendes tagja. A szerveződés ismertebb tagjai közé tartozott Halász Zsiga, Rákossi (Rákossy) Gyula (1865–1936), lovag Arlow Gusztáv, Leszák Károly, Lovas Gyula, Vizy Károly, továbbá Bély Mihály, Sztrakay Norbert, gróf Vay Lajos. 1908 végén egy új szakmai szervezet alakult, a Hivatásos Vívók Egyesülete. Az alapító tagok közt találjuk Fodor Károly műegyetemi vívómestert (elnök), gróf Vay Lajos tudományegyetemi vívómestert és Izecseszkul Leó vívómestert (alelnökök), Schlötzer Gáspár vívómestert (titkár), Sztankay Sándor vívómestert (pénztárnok). Később az egyesületnek mintegy 40 tagja volt, köztük Gerentsér László, Hollóssy Jenő, Katona János, és tiszteletbeli tagok voltak a hazánkban tevékenykedő kiválóbb olasz vívómesterek, például lovag Italo Santelli. Mindkét egyesület jogosult volt arra, hogy mestervizsgákat tartson, és vívómesteri okleveleket állítson ki, ugyanakkor egyikük sem élvezte a vívószövetség vagy a hatóság jóindulatú támogatását. Ebben az időszakban bárki nyithatott vívótermet, és taníthatott vívást, még megfelelő képesítés nélkül is. Végül 1927. február 20-án a két szembenálló egyesület egybeolvadt, és Magyar Vívómesterek Országos Egyesülete név alatt folytatta a vívómesterképzést, -képesítést és -vizsgáztatást. Az új egyesület elnöke Rákossi Gyula lett, illetve Gerentsér Lászlót választották ügyvezetőnek. 1928. január 31-én Klebelsberg Kuno vallás- és közoktatásügyi miniszter létrehozta a Vívómester Vizsgáló Bizottságot, amely rendezte a vívómesteri diplomák kérdését, megállapította a vizsgáztatás módját, ennek a bizottságnak volt Gerentsér az előadója. A bizottság tevékenységének egyik legfontosabb eredménye volt az a miniszteri rendelet, amely alapján 1929. október 1-től az ország területén, nyilvánosan csak olyan egyén taníthatta a vívást és nyithatott vívóiskolát, akinek mesteri oklevelét a fenti bizottság állította ki.

1929-ben hathetes tanulmányúton volt Párizsban, hogy megfigyelhesse a francia tőriskola rendszerét és tanítási módszerét, illetve tanulmányozza a francia párbajtőrvívást (korabeli szóhasználattal épéevívás). Az útra a Vallás- és Közművelődésügyi Minisztérium tanulmányi segélye által került sor, amihez az Országos Testnevelési Tanács pártoló javaslata alapján jutott Gerentsér. Külföldi tartózkodása során főleg az Automobile Club de France, a Golfer's Club és a Cercle d'Escrime Hoche vívótermeit látogatta. A párizsi út eredményeként született meg Az épéevívás (1930) című könyve. „Dr. Gerentsér László ezzel a munkájával nagy lendületet adott hazai tőr- és párbajtőrvívás elterjedésének. Irodalmi munkássága mellett mint mester számos bemutatót is tartott tehetséges tanítványaival. Munkájának és nagy akarásának meglett a gyümölcs. Fiatal tehetségekből sikerült néhány olyan versenyzőt nevelni, akik már megállták a helyüket az akkori nemzetközi versenyeken is. Ezt fémjelzi dr. Bay Béla olimpiai szereplése, valamint többi tanítványainak eredménye (dr. Gözsi, Ritvai, Rerich, Berzsenyi).”

Magánélete 
A vívómester 1902-ben Kolozsvárott kötött házasságot Pongrácz Jolánnal, a hírneves kolozsvári cigányprímás, Pongrácz Lajos (1843–1915) lányával. A házasságból két gyermek született: Anna (1903?) és Géza (~1905). Jolán fiatalon halt meg 1911-ben. 1913-ban Gerentsér feleségül vette hatmansdorfi Hatfaludy Gabriellát, akitől 1918-ban elvált. A bontóper után házasságot kötött Rampacher Irmával 1918-ban, ebből a frigyből egy gyerek született, Irma lányuk (1919–1992).

Könyvében Bay Béla említi, hogy Gerentsér Lászlónak több gyermeke volt: egy fia és lányai.

„Az évtizedeken keresztül végzett, állandó vívómesteri munka aláásta az egészségét, de ő ezt végig titkolta a tanítványai előtt. Szellemi ereje teljében, de fizikálisan már megrokkanva, 69 éves korában Budapesten hunyt el.” Gerentsér 1942. január 12. bekövetkezett halála után felesége – dr. Gerentsér Lászlóné, leánykori nevén: Rampacher Irma – csupán néhány hónapot élt még, 1942. május 17-én halt meg 51 éves korában.

Fontosabb művei

Atlétika 

Az 1911-ben Atletika címmel kiadott könyv megírására a MASZ atlétikai szakosztálya kérte fel Gerentsér doktort, mivel a XIX. század kilencvenes éveiben kibontakozó hazai atlétika művelői nem rendelkeztek olyan szakmai útmutatóval, ami segítette volna edzésüket, illetve a megfelelő külföldi szakkönyvek beszerzése is problémás volt.
A 188 oldalas könyvben 37 fénykép és 4 pályaterv található. A fényképeken több ismert magyar atléta is látható, köztük Mudin István kalapácsvető és Mudin Imre (1887–1918) gerelyhajító.

Az épéevívás 

A párizsi tanulmányutat követően 1929 decemberében Gerentsér tájékoztató előadást tartott amatőr vívók és vívómesterek előtt. Az előadás után a párbajtőrvívásról szóló cikkei jelentek meg az OTT havi szaklapjában, a Testnevelésben, 1930 januárjától hét egymás utáni számban. Végül 1930 novemberében megszületett A francia vívósport és az épéevívás alcímet viselő tanulmány. A könyv megírásakor J. Joseph Renaud Traité d'Escrime Modern (1928) c. művet használta fel vezérfonalként, mivel úgy látta, hogy a nagyszerű francia párbajtőrvívó, cikkíró (L'Escrime et le Tir) rendszere foglalja össze a legjobban az ottani párbajtőrvívás lényegét.

A vívás és vívómesterség rövid históriája 

Az 1928-ban megjelent rövid – csupán 88 oldalas – könyv teljes címe: A vívás és vívómesterség rövid históriája: történelmi tanulmány. Ez volt az első magyar nyelvű mű, mely részletesen foglalkozott az egyetemes és magyar vívás történetével. A történelmi tanulmány a Magyar Vívómesterek Országos Egyesülete által, fiatal vívómesterek és vívómesterjelöltek részére szervezett továbbképző tanfolyam anyagaként írta meg. Ebben Gerentsér összefoglalja a vívástörténettel kapcsolatos kutatásainak legfontosabb eredményeit.

A modern kardvívás 

Gerentsér 1941 decemberében fejezte be legismertebb művének kéziratát, megemlítve, hogy a könyv első változatát mindegy tíz évvel korábban kezdte el írni. A könyv csak a szerző halála után jelent meg 1944-ben, amikor is „a kéziratot a mester szellemében dr. Bay Béla rendezte sajtó alá dr. Rajczy Imre közreműködésével. A rajzokat Somfay István készítette.” Gerevich Aladár, továbbá a vívómester tanítványai – Bay Béla és Palócz Endre – vívóakciói szolgáltatták a rajzok elkészítéséhez szükséges képanyagot. A könyv IX. fejezete a szerző egyik korábbi munkájának – A vívás és vívómesterség rövid históriája: történelmi tanulmány (1928) – egy átdolgozott és javított változata. Gerentsér kihangsúlyozta, hogy az általa évtizedek óta tanított rendszer alapja az olasz kardvívórendszer és nem ezt kívánta módosítani, hanem a tanítás módszerét, mivel a legújabb pedagógiai és sporttudományi tapasztalatokat szeretné alkalmazni a vívás oktatása során. „Az általam kiépített kardvívás-kultúra legfőbb sajátosságát abban látom, hogy amit eddig tisztán tapasztalati alapon tanítottak a mesterek, leginkább gépiesen, sokszor kegyetlen dresszúrával, azt tanulmányaim segítségével tudományos alapra helyeztem” – írta könyve előszavában.

A könyv vívástörténeti fejezete – IX. rész: A vívás története – teljesen egészében olvasható a Magyar Elektronikus Könyvtárban található elemző tanulmányban. A Gerentsér főművének tekinthető könyv felhasználásával készült a történelmi szablyavívás alapjait bemutató, 2016-ban megjelent A történelmi kardvívás alapjai c. módszertani segédlet.

Emlékezete 

A Nemzeti Emlékhely és Kegyeleti Bizottság (NEKB) által 2004-ben védetté nyilvánított sírja a Farkasréti temetőben található (6/8. parcella, 1-97/98). Síremlékét – a talapzaton álló, meghajlított párbajtőrt fogó, görögös tógát viselő vívó alakját – Dabóczi Mihály szobrászművész készítette homoki mészkőből. A talapzaton látható, babérkoszorúval keretezett E betű az egykori BEAC jelvényére utal. A 210 cm magas szobor már 1943-ban elkészült, de csak 1959-ben állították, mivel a budapesti harcok során súlyosan megsérült, utána a BEAC Mező utcai pályájának egyik távoli zugában helyezték el. A volt tanítványok, köztük Gál Oszkár kezdeményezésére, és a Magyar Testnevelési és Sport Hivatal (MTSH) anyagi támogatásával került sor a műalkotás helyreállítására. Az 1959. november 14-én megtartott ünnepségen részt vettek a család tagjai, az MTSH, az MVSZ, a BEAC, a többi vívóegyesület képviselői, a volt tanítványok és tisztelők. Az avatást követően a BEAC klubházában dr. Földessy János tartott előadást Gerentsér László sokoldalú és maga idejében merész újításnak számító ténykedéséről.

Dabóczi Mihály 1942-ben egy bronz érmén is megörökítette a vívómestert. 1943-ban Fery Antal grafikus elkészítette Gerentsér ex librisét (5x4 cm).

Gerentsér Lászlót ábrázoló olajfestmény található az OSC termében működő vívómúzeumban.

1958-tól kezdve egészen 1985-ig minden évben megrendezték a Gerentsér László emlékversenyt, amely egyben Budapest női tőrvívó bajnoksága is volt. 2019-ben rendezték a meghívásos Gerentsér László emlékversenyt; 2023-ban meg a Gerentsér Kupa párbajtőrversenyt az Egyetemi Vívóklub (EVC) rendezésében.

Érdekességek 

1911-ben a Fodor-féle teremben vívott súlyos feltételű kardpárbajt egy ismert budapesti krakélerrel, Heumann Károly ügyvédjelölttel. A félnehéz magyar kardokkal megvívott összecsapás során Heumann karján többször megsérült és az orvosok harcképtelennek minősítették. A vívómester sértetlen maradt.

Bay Béla 1979-es visszaemlékezéseiből tudjuk, hogy Gerentsér Lászlónak „volt a leggazdagabb vívókönyvtára Magyarországon, amit főleg Franciaországban, antikváriumokban szedett össze. A páratlan értéket a Testnevelési Főiskolára hagyta, de sajnos, a háború alatt legnagyobb része megsemmisült. Felesége hat nyelven beszélt, ő fordította a különböző nyelveken megjelent régi-régi vívókönyveket.” Előtte már 1932-ben Mező Ferenc írt a híres könyvtárról, ő szolgáltatta az első részletesebb adatokat a megközelítőleg 350 szakmunkát tartalmazó gyűjteményről. 1957-ben a Vívó Híradó úgy tudta, hogy az elhunyt vívómester által gyűjtött könyvek a TF könyvtárában lettek elhelyezve. A fellelhető források alapján megállapítható, Kövendi Dénes említette utoljára a Gerentsér-gyűjteményt, amikor 1981-ben cikkében bemutatta a Testnevelési Főiskola Könyvtárát. A vívómester műveinek irodalomjegyzékét tanulmányozva megközelítőleg 40 könyvcímet lehet beazonosítani a gyűjteményből.

Az egyik híres tanítványa, Pósta Sándor, aki kiválóan rajzolt és festett, készített egy önarcképet, melyet így dedikált: „Mesteremnek és kedves Laci bátyámnak szeretettel. 1924. március. Dr. Pósta Sándor”.

Díjai, kitüntetései 
 Polgári Hadi Érdemkereszt II. osztálya (1917)
 az Országos Testnevelési Tanács nagy aranyérme (1930)

Idézetek

Tanítványai 
Bay Béla vívóedző visszaemlékezéseiben említi: „Érdekes, hogy valamennyi Gerentsér-tanítvány, aki később vívómester lett, viszonylag rövid idő alatt produkált eredményt. De szétszóródtak a nagyvilágban…”„Az egykori Gerentsér tanítványok közül számos kiváló mester került ki. Közülük Rerich Béla a svéd, Berzsenyi Barna a finn, Éltes Csaba az amerikai, Palócz Endre és György a kubai vívók vezető edzője. Bay dr. hazánkban tevékenykedik.”

 Bányász Jenő jogász, jogi szakíró, vívó
 Bartos Tibor (1916–2010) főiskolai világbajnok kardvívó
 Bay Béla
 Berzsenyi Barnabás (1918–1993) párbajtőrvívó, olimpiai és kétszeres világbajnoki ezüstérmes
 Bogen Erna
 Elek Margit
 Élthes Csaba (1912–1995) vívómester
 Gözsy Sándor (1906–1970) Európa-bajnoki ezüstérmes, országos bajnok tőr- és párbajtőrvívó, sportorvos
 Gündisch Ingeborg (1919–2004 után) tőrvívó, a magyar bajnok (1942)
 Halász István (1899–1929) főiskolai bajnok (BEAC), vívómester
 Nagy Árpád (1902–1975) vívómester, mesteredző(1961)
 Nedeczky László (1913–2008) vívó, nemzetközi versenybíró
 Palócz Endre
 Palócz György (1912–1994) az Újpesti TE vívóedzője
 Pósta Sándor
 Rajczy Imre
 Rerrich Béla
 Tary Gizella az első olimpiai pontszerző magyar női olimpikon
 Vargha Ilus

További művei 
 Az 1912. évi olimpiai játékokra készülő atlétáknak téli foglalkoztatása (1911)
 Jean-Louis a modern francia vívóiskola megalapítójának élete és iskolája (1934)

Társszerzőként 
 Testnevelési útmutató: a nevelő tornagyakorlatok, játékok és atlétikai gyakorlatok vezetésére (1916) Budapest, Országos Testnevelési Tanács
 Vívás (XII. fejezet) A sport enciklopédiája – A testnevelés és testgyakorlás kézikönyve (1928) c. könyvben, II. kötet, 1–33)
 A magyar sport reneszánszának története 1896-tól napjainkig I-II. (1932) Budapest
 Vívóeredmények. Kimutatás az 1895–1936. évek alatt Magyarország területén lefolyt vívóversenyek eredményeiről, idő, hely, rendező egyesület és a döntöbe került vívók felsorolásával, valamint a magyar vívók által külföldön elért eredményekről. A Magyar Vívó Szövetség megbízásából összeállította dr. Gerentsér László, ny. székesfővárosi testnevelési igazgató, a budapesti Tudomány Egyetem vívómestere. Az amsterdami IX. olimpiászon lefolyt vívóversenyekről szóló jelentést és táblázatokat szerkesztette Lichteneckert András, olimpiai küldöttségünk vezetője. Kötés előtt rendezte, kiegészítette Klell Kálmán (1936)

Cikkei 
 A mozgás és testgyakorlás szerepe értelmi műveleteinkben. Népnevelők Lapja, 11. sz., 1908
 A trénerkérdésről (1913) In: Márkus M. (szerk.): Sportalbum. A Magyar Hirlap naptárajándéka 1914-re. Budapest, Magyar Hírlap, 113–115.
 Uj korszak az iskolái testnevelés terén. Népnevelők Lapja, 4. sz., 1916
 A főiskolai testnevelés. Testnevelés, 1918
 A jó testi állapot feltételei az atlétikában. Külügy-Hadügy, 1. sz.
 Az angol egyetemek sportélete. Testnevelés, 1919 
 Testnevelési főiskola. M. Élet, 1924
 Fejezetek a magyar vívósport múltjából (I. rész). Testnevelés–Sport, 1926
 Fejezetek a magyar vívósport múltjából (II. rész). Testnevelés–Sport, 1926
 Vívósportunk 1927-ben (1927) Az Országos Testnevelési Tanács munkálatai (29. sz.), 1926–1927
 A vidéki városok a magyar sport várai, Pesti Napló, 1927. augusztus 25. (ADT)
 Vívósportunk eseményei és eredményei 1928-ban
 Vívósportunk eseményei és eredményei 1929-ben
 A párbajtőrvívásról szóló cikksorozat Testnevelés c. folyóiratban.
 A három Merignac (1941) Magyar Katonai Szemle, 497-504.
 „...a Testnevelési Tanárképző Főiskolára sürgősen szükség van...” Dr. Gerentsér László budapesti fővárosi testnevelési igazgató memoranduma az Országos Testnevelési Tanácshoz a testnevelési főiskola céljaira szülséges épületek kisajátítása ügyében. (1918. november 11.)

Származása

Megjegyzések

Jegyzetek

Források 
  Barta Emil: Észrevételek A vívás története c. tanulmányhoz. 2023 (MEK)
  Bay Béla – L. Réti Anna: Páston és páston kívül. Budapest, 1979
  Dávid Sándor: Arany évtizedek. (A magyar vívás története). 1988 
  Elek Ilona – Elek Margit: Így vívtunk mi. Budapest, 1968
  Földessy János: Dr. Gerentsér László szerepe a magyar testnevelésben. Vívó-Híradó, IX. évf. 1. sz. 1960 (EPA)
  Gerentsér László: Atletika. Budapest, 1911
  Gerentsér László: Az épéevívás. Budapest, 1930
  Gerentsér László: A modern kardvívás. Budapest, 1944
  Habermann Gusztáv: Személyi adattár a szegedi polgár-családok történetéhez. Szeged, 1992 (Hungaricana)
  Iratok a magyar testnevelés és sport történetéhez: Testnevelés és sport Magyarországon a polgári demokratikus forradalom és a Tanácsköztársaság idején, 1918–1919. Összeállította és szerkesztette Kiss Dezső. Budapest, 1970
  Klell Kálmán (?): Érdemes mesterek: Dr. Gerentsér László. Vívó-Híradó, XXII. évf. 12. sz. 1975, 6-7. o. (EPA)
  Kovács Dénes: A vívók apostola és a vadászat szerelmese. Nimród Alapítvány, 2006. 
  Kun László: Az egyetemes és magyar vívástörténet. Budapest, 1969
  Földes Éva – Kun László – Kutassi László: A magyar testnevelés és sport története. Budapest, 1982
  Prohászka László: Dabóczi Mihály. 2006 (MEK)
  Szabó László: Régi szegedi családok. Délmagyarország, 1931. augusztus 23., 9. o.
  Szabó László: Régi szegedi családok. Délmagyarország, 1931. augusztus 30., 6. o.
  Szabó László: Régi szegedi családok. Délmagyarország, 1931. augusztus 15., 8. o. (Hungaricana)
  Szentmiklóssy Géza (szerk.): A magyar feltámadás lexikona. Budapest, 1930.
 Révai új lexikona VIII. (Gal-Gyi). Szekszárd: Babits. 1996–2008. 
 Új idők lexikona, Singer és Wolfner, Budapest, 1936–1942

További információk 
 
 
  (Fénykép)
  (Fénykép)
  (Fénykép)

Videó

Kapcsolódó szócikkek 
 Borsody László
 Italo Santelli

Magyar vívók
Magyar futók
Szegediek
1873-ban született személyek
1942-ben elhunyt személyek
Magyar vívóedzők
Magyar olimpikonok
Gerentsér László ( Szeged , január – Budapest , január ) magyar vívómester , atléta , testnevelő pedagógus és sportszakíró . A Testnevelési Hivatal munkatársaként és fővárosi testnevelési igazgatójaként az iskolai testnevelést megreformálta , és új alapokra helyezte az oktatását . A Budapesti Tudományegyetemen szerzett államtudományi doktori okleveletben . Fiatal atlétaként a kontinens legjobb rövidtávfutói közé számított . A magyar olimpiai atlétaválogatott edzőjeként ( tulajdonképpen vezetőedzőként ) részt vett az és az évi nyári olimpiai játékokon . Korának egyik legnevesebb vívómestere és szakírója . Az első magyar nyelvű atlétikai szakkönyv szerzője a párbajtőrvívás egyik magyarországi úttörője és az első magyar párbajtőrtankönyv írója valamint a magyar kardvívás egyik megreformálója . Borsody László , Italo Santelli mellett a modern magyar kardvívás egyik megteremtője . Gerentsér univerzális vívómesternek számított , hiszen magas szakmai színvonalon oktatta az olimpiai vívás mindhárom fegyvernemét ( kard , tőr , párbajtőr ) . Egyik legismertebb műve A modern kardvívás , amit tanítványai – dr. Bay Béla és dr. Rajczy Imre – két évvel a vívómester halála után , ben rendeztek sajtó alá . Számos vívással kapcsolatos cikket is írt . Az Országos Testnevelési Tanács ( OTT ) előadójaként , majd később fővárosi testnevelési igazgatójaként1924 ) jelentős szerepe volt a magyarországi testnevelő tanárképzés átalakításában . A Testnevelési Főiskola létrehozásának egyik szellemi atyja . Az ő érdeme az általános tudású testnevelő tanárképzés megindítása . Jelentős a vívómesterség szabályozásával , oktatásával kapcsolatos tevékenysége . Sokat tett a női tőrvívás elterjedéséért is . A Magyar Vívómesterek Országos Egyesületének alelnöke ( ügyvezetője ) volt , illetve a Vívómester Vizsgáztató Bizottság előadójaként oktatta a vívómesterjelölteket . Több évtizeden keresztül volt a Budapesti Tudományegyetem vívómestere . Életútja Származása és tanulmányai Gerentsér László Géza János januárán született Szegeden , Gerentsér László városi tisztviselő és Gömöri Anna gyermekeként . Édesapja szegedi főpénztárnokként vonult nyugalomba , édesanyja egy kecskeméti községi tanító lánya volt . Apai ágon a család már Mária Terézia uralkodása alatt Szegedre költözött . A szegedi piaristák diákjakéntben kezdett vívni Izecseszkul Leó MÁV-tisztviselő vezetése alatt , később Ernesto de Biase ? ) olasz vívómestertől is vett tőr- és kardleckéket , ekkor ismerte meg az olasz iskola alapjait . A nápolyi születésű Biase Fiuméből került Budapestre , ésban ő rendezte az első nyilvános vívóakadémiát a Pesti Vigadó nagytermében , amelyen részt vettek az olasz vívás legjelesebb képviselői : Peccoraro , Sartori , Rossi . Fiatal joghallgatókéntőszén a fővárosban folytatta tanulmányait , és belépett a Magyar Atlétikai Clubba ( MAC) ( 1895–1905 ) . A sportág alapjait Harry Perry angol edzőtől sajátította el1896 között , méghozzá olyan sikeresen , hogy a kontinens legjobb sprinterei közé számított . A MAC által szervezett , júniusi nemzetközi atlétikai versenyen országos rekordot2 mp ) futott4 angol mérföldyard ) távon , ezt az eredményt csakben tudta megjavítani8 mp ) Déván István ( MAC ) a magyar atlétikai bajnokságon . Azes magyar atlétikai bajnokságon második lettyardos futásban a MAC színeiben.ben Szegeden Angelo Torricelli olasz vívómester tanítványa lett , közben pedig nyáron atletizált . 1900-ban a Kolozsvári Magyar Királyi Ferenc József Tudományegyetem torna- és vívómestere , Vermes Lajos meghívására érkezett az erdélyi városba , hogy atlétikát és az új , az olasz iskolán alapuló vívórendszert tanítson ; közben bonctan , élettan és egészségtan előadásokat hallgatott a kolozsvári egyetemen.ben közreműködött a Kolozsvári Egyetemi Atlétikai Club ( KEAC ) megalapításában , ahol számos neves vívó kezdte pályafutását : Pósta Sándor , Czenker Béla , az első világháborúban eltűnt fiatal vívómester , a tragikus körülmények között elhunyt Repeczky László . Gerentsér László szeptemberén szerezte meg vívómesteri oklevelét , melyet a kor szokása szerint diplomás mesterek írtak alá . Az ő oklevelét Fodor Károly műegyetemi , Vay Lajos tudományegyetemi , Berty László ludovikás vívómester , illetve Italo Santelli , a római központi katonai vívóiskolában ( Scuola Magistrale Militare di Roma ) végzett mester írta alá . Ebben az időszakban a kolozsvári Ferenc József Tudományegyetem lektora , közben tornatanár a római katolikus főgimnáziumban1907 ) , ahol előtte Vermes Lajos volt a gimnázium tornatanára1904 ) . A vallás- és közoktatásügyi miniszter novemberén nevezte ki ideiglenes minőségben tornatanárrá a főgimnáziumban,májusában szerezte meg tornatanári oklevelét . Gerentsérig maradt Kolozsvárott , utána felkerült Budapestre . Klupathy Jenő egyetemi tanár , a BEAC tanárelnöke felismerte a fiatal vívómester képességeit és megnyerte őt az egyesület részére . A budapesti tudományegyetemi sportegyesület mestereként vívónemzedékeket oktatott , közreműködésével az egyesület felküzdötte magát a legjobb vívószakosztályok közé , annak ellenére , hogy korábban nem volt komolyabb vívógárda a BEAC-nál . Az atléták edzőjeként részt vett az évi nyári olimpiai játékokon . Három évvel később megírta az első magyar nyelvű atlétikai szakkönyvet , miközben fővárosi tornatanárként is dolgozott . Azes olimpiára történő felkészülés keretében kinevezték az atlétikai tréningek irányítójává , a stockholmi olimpiára is elkísérte az atléta-válogatottat . Fővárosi testnevelési igazgató 1908-ban Bárczy István polgármester kinevezte az akkor szerveződő budapesti Testnevelési Hivatal előadójának, ben a tanács megválasztotta testnevelési tanárnak, ban Gerentsér lett Budapest első testnevelési igazgatója . „ Mint a főváros testnevelési igazgatója , keresztülvitte a községi iskolák testnevelési reformját : bevezette a svéd tornát , iskolai atlétikát , sportszerű játékokat , atlétikai osztályversenyeket , megindította a gyógytorna tanítását , a leányiskolákban a népies és nemzeti táncokat , a ritmikus testgyakorlatokat , a leányatlétikát , valamint még sok korszerű újítást valósított meg . Először rendezte az év végi iskolai sportünnepélyeket , tervei szerint készültek el az első gyermekjátszóterek a főváros egész területén , és fejlődött ki az iskolai játék intézménye.” Munkatársa , Holits Ödön szerint az atlétikai osztályversenyek bevezetésével Gerentsér megelőzte korát , hisz egy ilyen versenyen nemkiváló atléta teljesítménye alapján dőlt el az elsőbbség , hanem az egész osztály átlagteljesítménye volt a mérvadó . Ez egy jelentős lépés volt a tömegsport irányába . A Tanácsköztársaság kikiáltása után a Közoktatásügyi Népbiztosság kezdeményezésére megkezdődött a tornatanító-képzés már régen esedékes átalakítását –májusában indult egy új rendszerű , három hónapos testnevelőképző tanfolyam , amelynek vezetésével őt mint a testnevelési reformmozgalom egyik élharcosát bízták meg . Az új intézmény tantervében az alábbi tárgyak szerepeltek : svédtorna , testnevelési módszerek , vívás , atlétika , szabadtéri játékok férfiaknak , illetve nőknek , gyógytorna , ritmikus torna , orvosi ismeretek , mozgáselmélet . Gerentsér oktatta az atlétika valamennyi ágát és a vívást . A proletárdiktatúra bukása után a Friedrich-kormány rendeletileg megszüntetett több korábbi sportintézményt , és pedagógusok százai ellen indult eljárás , amely során vizsgálták a kommün alatti tevékenységüket , köztük olyanok ellen is , akik ebben az időszakban kaptak tornatanítói oklevelet . Eljárás indult Gerentsér ellen is – „ az évi XVII. tc. §-ának c . pontjába ütköző súlyos fegyelmi vétség miatt” – és elmozdították a tornatanító-képző intézet éléről . Erről az időszakról jegyzi meg Bay Béla : „ Bár elismert egyéniség volt , ami nagy pedagógiai munkásságának tulajdonítható , mégiscsak , ki nem mondva , nem kívánt személy volt . Kitüntetést soha nem kapott , annak ellenére , hogy kiváló tanítványok egész sorával ajándékozta meg a magyar vívást.” Szerepe a női vívás kibontakozásában Annak ellenére , hogy azas években már több kiváló , magyar vívómester oktatott hazánkban , a többség nem szívesen foglalkozott nőtanítványokkal , sőt olyan is akadt , aki egyáltalán nem vállalta nők oktatását . Csak Italo Santelli , Gerentsér László és a Fodor Károly-féle sportiskola oktatói foglalkoztak női vívókkal . Tanítványa jól szerepelt , az évi nyári olimpiai játékok tőrvívás egyéni számában helyezést ért el . Ezzel Tary Gizella lett az első magyar női pontszerző olimpikon . Az olimpia után , januárjától Tary a Gerentsér-teremben edzett , az új sikerek sem maradtak el: ésközött háromszor is megnyerte a Kassán megrendezett Szlovenszkói ( felvidéki ) női tőrbajnokságot.ban úgy döntött , hogy megvalósítja régi álmát és megszerzi a vívómesteri képesítést . A vizsgára szintén a Gerentsér-teremben készült fel , miközben segédvívómesterként oktatta a BEAC női vívóit. augusztusában sikeresen levizsgázott és megkapta a vívómesteri oklevelet , ezzel Tary Gizella lett Magyarország első , hivatalosan elismert női vívómestere . Azas években Gerentsér több kiváló női tőrvívóval is foglalkozott , köztük Elek Margittal , Bogen Ernával . Bogen ( Bogáthy ) Albert1961 ) vezérőrnagy lánya , Erna öt éven keresztül –ésvége között – vívott a BEAC színeiben , dr. Gerentsér László tanítványaként . Vívóterme 1924-ben Budapesten magánvívótermet és testnevelési intézetet nyitott a Lónyay utca végén , egy földszintes házban szám ) , egy kicsi , hosszúkás helyiségben , amely rendelkezett ugyan öltözővel meg tisztálkodási lehetőséggel , „ csak éppen fűtése nem volt” . A BEAC vívómestereként köteles volt húsz egyetemistát oktatni , ha nem is személyesen , de a segédmesterei – Nagy Árpád , Repeczky László – segítségével.ben megközelítőleg nyolcvan növendék látogatta ezt a vívótermet . A harmincas évek elejétől már a Semmelweis utcában volt a BEAC vívószakosztálya , ma az OSC vívóterme található ott.tavasz án , Gombos Sándor kezdeményezésére ebben a teremben kezdték el az edzést a második világháborút túlélt vívók : „ Birtokba vettük a dr. Gerentsér halálával megürült vívótermet és odavittünk minden felszerelést , amit sikerült a romokból kiásni … Ablak , világítás , víz , zuhanyozó persze nincs , de azért hetenként egyszer , vasárnap reggeltől délig” ott tartották az edzéseket . Egyesületi tevékenysége Egyetemi vívómesterként aktívan részt vett a magyar vívómester-egyesületek munkájában . A szakképesítés megszerzéseután belépett azban alapított Magyar Vívómesterek Egyesületébe ( MVE) . októberán kérte felvételét , az egyesület választmányának novemberén hozott döntésével lett az MVE rendes tagja . A szerveződés ismertebb tagjai közé tartozott Halász Zsiga , Rákossi ( Rákossy ) Gyula1936 ) , lovag Arlow Gusztáv , Leszák Károly , Lovas Gyula , Vizy Károly , továbbá Bély Mihály , Sztrakay Norbert , gróf Vay Lajos.végén egy új szakmai szervezet alakult , a Hivatásos Vívók Egyesülete . Az alapító tagok közt találjuk Fodor Károly műegyetemi vívómestert ( elnök ) , gróf Vay Lajos tudományegyetemi vívómestert és Izecseszkul Leó vívómestert ( alelnökök ) , Schlötzer Gáspár vívómestert ( titkár ) , Sztankay Sándor vívómestert ( pénztárnok ) . Később az egyesületnek mintegytagja volt , köztük Gerentsér László , Hollóssy Jenő , Katona János , és tiszteletbeli tagok voltak a hazánkban tevékenykedő kiválóbb olasz vívómesterek , például lovag Italo Santelli . Mindkét egyesület jogosult volt arra , hogy mestervizsgákat tartson , és vívómesteri okleveleket állítson ki , ugyanakkor egyikük sem élvezte a vívószövetség vagy a hatóság jóindulatú támogatását . Ebben az időszakban bárki nyithatott vívótermet , és taníthatott vívást , még megfelelő képesítés nélkül is . Végül februárán a két szembenálló egyesület egybeolvadt , és Magyar Vívómesterek Országos Egyesülete név alatt folytatta a vívómesterképzést , -képesítést és -vizsgáztatást . Az új egyesület elnöke Rákossi Gyula lett , illetve Gerentsér Lászlót választották ügyvezetőnek. januárén Klebelsberg Kuno vallás- és közoktatásügyi miniszter létrehozta a Vívómester Vizsgáló Bizottságot , amely rendezte a vívómesteri diplomák kérdését , megállapította a vizsgáztatás módját , ennek a bizottságnak volt Gerentsér az előadója . A bizottság tevékenységének egyik legfontosabb eredménye volt az a miniszteri rendelet , amely alapján októbertől az ország területén , nyilvánosan csak olyan egyén taníthatta a vívást és nyithatott vívóiskolát , akinek mesteri oklevelét a fenti bizottság állította ki . 1929-ben hathetes tanulmányúton volt Párizsban , hogy megfigyelhesse a francia tőriskola rendszerét és tanítási módszerét , illetve tanulmányozza a francia párbajtőrvívást ( korabeli szóhasználattal épéevívás ) . Az útra a Vallás- és Közművelődésügyi Minisztérium tanulmányi segélye által került sor , amihez az Országos Testnevelési Tanács pártoló javaslata alapján jutott Gerentsér . Külföldi tartózkodása során főleg az Automobile Club de France , a Golfer's Club és a Cercle d'Escrime Hoche vívótermeit látogatta . A párizsi út eredményeként született meg Az épéevíváscímű könyve . „ Dr . Gerentsér László ezzel a munkájával nagy lendületet adott hazai tőr- és párbajtőrvívás elterjedésének . Irodalmi munkássága mellett mint mester számos bemutatót is tartott tehetséges tanítványaival . Munkájának és nagy akarásának meglett a gyümölcs . Fiatal tehetségekből sikerült néhány olyan versenyzőt nevelni , akik már megállták a helyüket az akkori nemzetközi versenyeken is . Ezt fémjelzi dr. Bay Béla olimpiai szereplése , valamint többi tanítványainak eredménye ( dr . Gözsi , Ritvai , Rerich, Berzsenyi).” Magánélete A vívómesterben Kolozsvárott kötött házasságot Pongrácz Jolánnal , a hírneves kolozsvári cigányprímás , Pongrácz Lajos1915 ) lányával . A házasságból két gyermek született : Anna ) és Géza Jolán fiatalon halt megben.ban Gerentsér feleségül vette hatmansdorfi Hatfaludy Gabriellát , akitőlban elvált . A bontóper után házasságot kötött Rampacher Irmávalban , ebből a frigyből egy gyerek született , Irma lányuk1992 ) . Könyvében Bay Béla említi , hogy Gerentsér Lászlónak több gyermeke volt : egy fia és lányai . „ Az évtizedeken keresztül végzett , állandó vívómesteri munka aláásta az egészségét , de ő ezt végig titkolta a tanítványai előtt . Szellemi ereje teljében , de fizikálisan már megrokkanva,éves korában Budapesten hunyt el.” Gerentsér január bekövetkezett halála után felesége – dr. Gerentsér Lászlóné , leánykori nevén : Rampacher Irma – csupán néhány hónapot élt még , májusén halt megéves korában . Fontosabb művei Atlétika Azben Atletika címmel kiadott könyv megírására a MASZ atlétikai szakosztálya kérte fel Gerentsér doktort , mivel a XIX. század kilencvenes éveiben kibontakozó hazai atlétika művelői nem rendelkeztek olyan szakmai útmutatóval , ami segítette volna edzésüket , illetve a megfelelő külföldi szakkönyvek beszerzése is problémás volt . Aoldalas könyvbenfénykép éspályaterv található . A fényképeken több ismert magyar atléta is látható , köztük Mudin István kalapácsvető és Mudin Imre1918 ) gerelyhajító . Az épéevívás A párizsi tanulmányutat követőendecemberében Gerentsér tájékoztató előadást tartott amatőr vívók és vívómesterek előtt . Az előadás után a párbajtőrvívásról szóló cikkei jelentek meg az OTT havi szaklapjában , a Testnevelésben,januárjától hét egymás utáni számban . Végülnovemberében megszületett A francia vívósport és az épéevívás alcímet viselő tanulmány . A könyv megírásakor J. Joseph Renaud Traité d'Escrime Modernc. művet használta fel vezérfonalként , mivel úgy látta , hogy a nagyszerű francia párbajtőrvívó , cikkíró ( L'Escrime et le Tir ) rendszere foglalja össze a legjobban az ottani párbajtőrvívás lényegét . A vívás és vívómesterség rövid históriája Azban megjelent rövid – csupánoldalas – könyv teljes címe : A vívás és vívómesterség rövid históriája : történelmi tanulmány . Ez volt az első magyar nyelvű mű , mely részletesen foglalkozott az egyetemes és magyar vívás történetével . A történelmi tanulmány a Magyar Vívómesterek Országos Egyesülete által , fiatal vívómesterek és vívómesterjelöltek részére szervezett továbbképző tanfolyam anyagaként írta meg . Ebben Gerentsér összefoglalja a vívástörténettel kapcsolatos kutatásainak legfontosabb eredményeit . A modern kardvívás Gerentsérdecemberében fejezte be legismertebb művének kéziratát , megemlítve , hogy a könyv első változatát mindegy tíz évvel korábban kezdte el írni . A könyv csak a szerző halála után jelent megben , amikor is „ a kéziratot a mester szellemében dr. Bay Béla rendezte sajtó alá dr. Rajczy Imre közreműködésével . A rajzokat Somfay István készítette.” Gerevich Aladár , továbbá a vívómester tanítványai – Bay Béla és Palócz Endre – vívóakciói szolgáltatták a rajzok elkészítéséhez szükséges képanyagot . A könyv IX . fejezete a szerző egyik korábbi munkájának – A vívás és vívómesterség rövid históriája : történelmi tanulmány– egy átdolgozott és javított változata . Gerentsér kihangsúlyozta , hogy az általa évtizedek óta tanított rendszer alapja az olasz kardvívórendszer és nem ezt kívánta módosítani , hanem a tanítás módszerét , mivel a legújabb pedagógiai és sporttudományi tapasztalatokat szeretné alkalmazni a vívás oktatása során . „ Az általam kiépített kardvívás-kultúra legfőbb sajátosságát abban látom , hogy amit eddig tisztán tapasztalati alapon tanítottak a mesterek , leginkább gépiesen , sokszor kegyetlen dresszúrával , azt tanulmányaim segítségével tudományos alapra helyeztem” – írta könyve előszavában . A könyv vívástörténeti fejezete – IX . rész : A vívás története – teljesen egészében olvasható a Magyar Elektronikus Könyvtárban található elemző tanulmányban . A Gerentsér főművének tekinthető könyv felhasználásával készült a történelmi szablyavívás alapjait bemutató, ban megjelent A történelmi kardvívás alapjai c. módszertani segédlet . Emlékezete A Nemzeti Emlékhely és Kegyeleti Bizottság ( NEKB ) általben védetté nyilvánított sírja a Farkasréti temetőben található8. parcella,98 ) . Síremlékét – a talapzaton álló , meghajlított párbajtőrt fogó , görögös tógát viselő vívó alakját – Dabóczi Mihály szobrászművész készítette homoki mészkőből . A talapzaton látható , babérkoszorúval keretezett E betű az egykori BEAC jelvényére utal . Acm magas szobor márban elkészült , de csakben állították , mivel a budapesti harcok során súlyosan megsérült , utána a BEAC Mező utcai pályájának egyik távoli zugában helyezték el . A volt tanítványok , köztük Gál Oszkár kezdeményezésére , és a Magyar Testnevelési és Sport Hivatal ( MTSH ) anyagi támogatásával került sor a műalkotás helyreállítására . Az novemberén megtartott ünnepségen részt vettek a család tagjai , az MTSH , az MVSZ , a BEAC , a többi vívóegyesület képviselői , a volt tanítványok és tisztelők . Az avatást követően a BEAC klubházában dr. Földessy János tartott előadást Gerentsér László sokoldalú és maga idejében merész újításnak számító ténykedéséről . Dabóczi Mihályben egy bronz érmén is megörökítette a vívómestert.ban Fery Antal grafikus elkészítette Gerentsér ex librisét4 cm ) . Gerentsér Lászlót ábrázoló olajfestmény található az OSC termében működő vívómúzeumban . 1958-tól kezdve egészenig minden évben megrendezték a Gerentsér László emlékversenyt , amely egyben Budapest női tőrvívó bajnoksága is volt.ben rendezték a meghívásos Gerentsér László emlékversenyt;ban meg a Gerentsér Kupa párbajtőrversenyt az Egyetemi Vívóklub ( EVC ) rendezésében . Érdekességek 1911-ben a Fodor-féle teremben vívott súlyos feltételű kardpárbajt egy ismert budapesti krakélerrel , Heumann Károly ügyvédjelölttel . A félnehéz magyar kardokkal megvívott összecsapás során Heumann karján többször megsérült és az orvosok harcképtelennek minősítették . A vívómester sértetlen maradt . Bay Bélaes visszaemlékezéseiből tudjuk , hogy Gerentsér Lászlónak „ volt a leggazdagabb vívókönyvtára Magyarországon , amit főleg Franciaországban , antikváriumokban szedett össze . A páratlan értéket a Testnevelési Főiskolára hagyta , de sajnos , a háború alatt legnagyobb része megsemmisült . Felesége hat nyelven beszélt , ő fordította a különböző nyelveken megjelent régi-régi vívókönyveket.” Előtte márben Mező Ferenc írt a híres könyvtárról , ő szolgáltatta az első részletesebb adatokat a megközelítőlegszakmunkát tartalmazó gyűjteményről.ben a Vívó Híradó úgy tudta , hogy az elhunyt vívómester által gyűjtött könyvek a TF könyvtárában lettek elhelyezve . A fellelhető források alapján megállapítható , Kövendi Dénes említette utoljára a Gerentsér-gyűjteményt , amikorben cikkében bemutatta a Testnevelési Főiskola Könyvtárát . A vívómester műveinek irodalomjegyzékét tanulmányozva megközelítőlegkönyvcímet lehet beazonosítani a gyűjteményből . Az egyik híres tanítványa , Pósta Sándor , aki kiválóan rajzolt és festett , készített egy önarcképet , melyet így dedikált : „ Mesteremnek és kedves Laci bátyámnak szeretettel. március . Dr . Pósta Sándor” . Díjai , kitüntetései Polgári Hadi Érdemkereszt II. osztálya az Országos Testnevelési Tanács nagy aranyérme Idézetek Tanítványai Bay Béla vívóedző visszaemlékezéseiben említi : „ Érdekes , hogy valamennyi Gerentsér-tanítvány , aki később vívómester lett , viszonylag rövid idő alatt produkált eredményt . De szétszóródtak a nagyvilágban… ”„ Az egykori Gerentsér tanítványok közül számos kiváló mester került ki . Közülük Rerich Béla a svéd , Berzsenyi Barna a finn , Éltes Csaba az amerikai , Palócz Endre és György a kubai vívók vezető edzője . Bay dr. hazánkban tevékenykedik.” Bányász Jenő jogász , jogi szakíró , vívó Bartos Tibor2010 ) főiskolai világbajnok kardvívó Bay Béla Berzsenyi Barnabás1993 ) párbajtőrvívó , olimpiai és kétszeres világbajnoki ezüstérmes Bogen Erna Elek Margit Élthes Csaba1995 ) vívómester Gözsy Sándor1970 ) Európa-bajnoki ezüstérmes , országos bajnok tőr- és párbajtőrvívó , sportorvos Gündisch Ingeborg2004 után ) tőrvívó , a magyar bajnok Halász István1929 ) főiskolai bajnok ( BEAC ) , vívómester Nagy Árpád1975 ) vívómester , mesteredző( 1961 ) Nedeczky László2008 ) vívó , nemzetközi versenybíró Palócz Endre Palócz György1994 ) az Újpesti TE vívóedzője Pósta Sándor Rajczy Imre Rerrich Béla Tary Gizella az első olimpiai pontszerző magyar női olimpikon Vargha Ilus További művei Az évi olimpiai játékokra készülő atlétáknak téli foglalkoztatása Jean-Louis a modern francia vívóiskola megalapítójának élete és iskolája Társszerzőként Testnevelési útmutató : a nevelő tornagyakorlatok , játékok és atlétikai gyakorlatok vezetéséreBudapest , Országos Testnevelési Tanács Vívás ( XII. fejezet ) A sport enciklopédiája – A testnevelés és testgyakorlás kézikönyvec. könyvben , II. kötet,33 ) A magyar sport reneszánszának történetetól napjainkig I-II.Budapest Vívóeredmények . Kimutatás az1936. évek alatt Magyarország területén lefolyt vívóversenyek eredményeiről , idő , hely , rendező egyesület és a döntöbe került vívók felsorolásával , valamint a magyar vívók által külföldön elért eredményekről . A Magyar Vívó Szövetség megbízásából összeállította dr. Gerentsér László , ny. székesfővárosi testnevelési igazgató , a budapesti Tudomány Egyetem vívómestere . Az amsterdami IX. olimpiászon lefolyt vívóversenyekről szóló jelentést és táblázatokat szerkesztette Lichteneckert András , olimpiai küldöttségünk vezetője . Kötés előtt rendezte , kiegészítette Klell Kálmán Cikkei A mozgás és testgyakorlás szerepe értelmi műveleteinkben . Népnevelők Lapja , sz . , A trénerkérdésrőlIn : Márkus M. ( szerk . ) : Sportalbum . A Magyar Hirlap naptárajándékare . Budapest , Magyar Hírlap, 115. Uj korszak az iskolái testnevelés terén . Népnevelők Lapja , sz . , A főiskolai testnevelés . Testnevelés , A jó testi állapot feltételei az atlétikában . Külügy-Hadügy , sz . Az angol egyetemek sportélete . Testnevelés , Testnevelési főiskola . M. Élet , Fejezetek a magyar vívósport múltjából ( I. rész ) . Testnevelés–Sport , Fejezetek a magyar vívósport múltjából ( II. rész ) . Testnevelés–Sport , VívósportunkbenAz Országos Testnevelési Tanács munkálatai sz. ) ,1927 A vidéki városok a magyar sport várai , Pesti Napló , augusztus ( ADT ) Vívósportunk eseményei és eredményeiban Vívósportunk eseményei és eredményeiben A párbajtőrvívásról szóló cikksorozat Testnevelés c . folyóiratban . A három MerignacMagyar Katonai Szemle , „ ...a Testnevelési Tanárképző Főiskolára sürgősen szükség van...” Dr . Gerentsér László budapesti fővárosi testnevelési igazgató memoranduma az Országos Testnevelési Tanácshoz a testnevelési főiskola céljaira szülséges épületek kisajátítása ügyében. november ) Származása Megjegyzések Jegyzetek Források Barta Emil : Észrevételek A vívás története c. tanulmányhoz. ( MEK ) Bay Béla – L. Réti Anna : Páston és páston kívül . Budapest , Dávid Sándor : Arany évtizedek . ( A magyar vívás története ) . Elek Ilona – Elek Margit : Így vívtunk mi . Budapest , Földessy János : Dr . Gerentsér László szerepe a magyar testnevelésben . Vívó-Híradó , IX. évf. sz.( EPA ) Gerentsér László : Atletika . Budapest , Gerentsér László : Az épéevívás . Budapest , Gerentsér László : A modern kardvívás . Budapest , Habermann Gusztáv : Személyi adattár a szegedi polgár-családok történetéhez . Szeged,( Hungaricana ) Iratok a magyar testnevelés és sport történetéhez : Testnevelés és sport Magyarországon a polgári demokratikus forradalom és a Tanácsköztársaság idején, 1919. Összeállította és szerkesztette Kiss Dezső . Budapest , Klell Kálmán ( ? ) : Érdemes mesterek : Dr . Gerentsér László . Vívó-Híradó , XXII. évf. sz. o . ( EPA ) Kovács Dénes : A vívók apostola és a vadászat szerelmese . Nimród Alapítvány , Kun László : Az egyetemes és magyar vívástörténet . Budapest , Földes Éva – Kun László – Kutassi László : A magyar testnevelés és sport története . Budapest , Prohászka László : Dabóczi Mihály.( MEK ) Szabó László : Régi szegedi családok . Délmagyarország , augusztus , o . Szabó László : Régi szegedi családok . Délmagyarország , augusztus , o . Szabó László : Régi szegedi családok . Délmagyarország , augusztus , o . ( Hungaricana ) Szentmiklóssy Géza ( szerk . ) : A magyar feltámadás lexikona . Budapest , Révai új lexikona VIII. ( Gal-Gyi ) . Szekszárd : Babits.2008. Új idők lexikona , Singer és Wolfner, Budapest, 1942 További információk ( Fénykép ) ( Fénykép ) ( Fénykép ) Videó Kapcsolódó szócikkek Borsody László Italo Santelli Magyar vívók Magyar futók Szegediek 1873-ban született személyek 1942-ben elhunyt személyek Magyar vívóedzők Magyar olimpikonok